CELEX: 32017D0956
Language: el
Date: 2017-05-29 00:00:00
Title: Απόφαση (Ευρατόμ) 2017/956 του Συμβουλίου, της 29ης Μαΐου 2017, για την έγκριση του συμπληρωματικού προγράμματος έρευνας για τον αντιδραστήρα υψηλής ροής που θα εκτελεστεί από το Κοινό Κέντρο Ερευνών για λογαριασμό της Ευρωπαϊκής Κοινότητας Ατομικής Ενέργειας το 2016-2019

7.6.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 144/23
            
         ΑΠΌΦΑΣΗ (Ευρατόμ) 2017/956 ΤΟΥ ΣΥΜΒΟΥΛΊΟΥ
   της 29ης Μαΐου 2017
   για την έγκριση του συμπληρωματικού προγράμματος έρευνας για τον αντιδραστήρα υψηλής ροής που θα εκτελεστεί από το Κοινό Κέντρο Ερευνών για λογαριασμό της Ευρωπαϊκής Κοινότητας Ατομικής Ενέργειας το 2016-2019
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 7,
   Έχοντας υπόψη την πρόταση της Ευρωπαϊκής Επιτροπής,
   Κατόπιν διαβουλεύσεων με την επιστημονική και τεχνική επιτροπή,
   Εκτιμώντας τα ακόλουθα:
   
               (1)
            
            
               Στο πλαίσιο του Ευρωπαϊκού Χώρου Έρευνας, ο αντιδραστήρας υψηλής ροής («HFR») του Πέτεν υπήρξε και θα παραμείνει για αρκετό χρονικό διάστημα σημαντικό μέσο για την κοινοτική έρευνα στις επιστήμες και τις δοκιμές υλικών, στην πυρηνική ιατρική και στην ασφάλεια πυρηνικού αντιδραστήρα.
            
         
               (2)
            
            
               Η λειτουργία του HFR στηρίχθηκε από σειρά συμπληρωματικών προγραμμάτων έρευνας, από τα οποία το τελευταίο (1) έληξε στις 31 Δεκεμβρίου 2015.
            
         
               (3)
            
            
               Η λειτουργία του HFR συνεχίστηκε καθ' όλο το 2016 χωρίς συμπληρωματικό πρόγραμμα έρευνας, εν αναμονή της ολοκλήρωσης των διαπραγματεύσεων μεταξύ των φορέων που είχαν λάβει τη σχετική εντολή από τα χρηματοδοτούντα κράτη μέλη. Δεδομένου ότι οι προσπάθειες αυτές κατέληξαν σε συμφωνία μεταξύ δύο εθνικών φορέων, είναι αναγκαίο να συνεχιστεί η παροχή χρηματοδοτικής ενίσχυσης στο HFR στο πλαίσιο νέου συμπληρωματικού προγράμματος έρευνας.
            
         
               (4)
            
            
               Για να εξασφαλιστεί συνέχεια μεταξύ των συμπληρωματικών προγραμμάτων έρευνας, η παρούσα απόφαση θα πρέπει να ισχύει από 1ης Ιανουαρίου 2016. Μέρος των συνεισφορών στο πλαίσιο του του συμπληρωματικού προγράμματος έρευνας HFR 2016-2019 θα πρέπει να επιτρέπεται να καλύπτοουν δαπάνες που πραγματοποιήθηκαν το έτος 2016.
            
         
               (5)
            
            
               Δεδομένου ότι ο HFR είναι αναντικατάστατη υποδομή κοινοτικής έρευνας για την ασφάλεια των πυρηνικών αντιδραστήρων, της υγείας (συμπεριλαμβανομένης της ανάπτυξης ιατρικών ισοτόπων για την ιατρική έρευνας), της πυρηνικής σύντηξης, της βασικής επιστήμης, της κατάρτισης και της διαχείρισης αποβλήτων (συμπεριλαμβανομένης της ασφαλούς συμπεριφοράς των πυρηνικών καυσίμων που χρησιμοποιούνται σε συγκεκριμένα συστήματα αντιδραστήρα της Ένωσης που παρουσιάζουν ενδιαφέρον για την Ευρώπη), η λειτουργία του HFR θα πρέπει να συνεχιστεί στο πλαίσιο του συμπληρωματικού προγράμματος έρευνας HFR 2016-2019 έως τα τέλη του 2019.
            
         
               (6)
            
            
               Λόγω του ειδικού ενδιαφέροντός τους για τις δυνατότητες ακτινοβόλησης του HFR, η Commissariat à l'énergie atomique et aux énergies alternatives (CEA) και η NRG Nuclear Research and consultancy Group («NRG»), ως εκτελεστικά όργανα για τη Γαλλία και τις Κάτω Χώρες, αντίστοιχα, συμφώνησαν να χρηματοδοτήσουν εξολοκλήρου το συμπληρωματικό πρόγραμμα έρευνας HFR 2016-2019 πρόγραμμα, μέσα από συνεισφορές που θα κάνουν στον γενικό προϋπολογισμό της Ευρωπαϊκής Ένωσης οι οποίες εγγράφονται ως έσοδα ειδικού προορισμού.
            
         
               (7)
            
            
               Οι εν λόγω συνεισφορές αποσκοπούν στη χρηματοδότηση της λειτουργίας του HFR προκειμένου να υποστηριχθεί πρόγραμμα έρευνας που προϋποθέτει την κανονική λειτουργία και συντήρηση του HFR. Επίσημη ανακοίνωση της οριστικής διακοπής της λειτουργίας του HFR από τον φορέα λειτουργίας NRG προς τις ολλανδικές ρυθμιστικές αρχές πριν κηρυχθεί σε κατάσταση ασφαλούς διατήρησης θα πρέπει να αναστέλλει τις πληρωμές που υπολείπεται να πραγματοποιηθούν και των προσκλήσεων της Επιτροπής για χρηματοδότηση,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Εγκρίνεται, για διάστημα τεσσάρων ετών, αρχής γενομένης από την 1η Ιανουαρίου 2016, το συμπληρωματικό πρόγραμμα έρευνας για τη λειτουργία του HFR, οι στόχοι του οποίου παρατίθενται στο παράρτημα I.
   Άρθρο 2
   Το κόστος για την εκτέλεση του προγράμματος, που υπολογίζεται σε 30,2 εκατ. EUR, χρηματοδοτείται πλήρως από τις συνεισφορές της Γαλλίας και των Κάτω Χωρώνμέσω του NRG και της CEA, αντίστοιχα. Η ανάλυση του ποσού παρατίθεται στο παράρτημα II. Η εν λόγω συνεισφορά θεωρείται έσοδο ειδικού προορισμού σύμφωνα με το άρθρο 21 παράγραφος 2 του κανονισμού (Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου (2).
   Άρθρο 3
   1.   Η Επιτροπή επιφορτίζεται με τη διαχείριση του προγράμματος. Για τον σκοπό αυτό, προσφεύγει στις υπηρεσίες του Κοινού Κέντρου Ερευνών.
   2.   Η Επιτροπή ενημερώνει το διοικητικό συμβούλιο του Κοινού Κέντρου Ερευνών για την υλοποίηση του προγράμματος.
   Άρθρο 4
   Σε περίπτωση που το NRG ανακοινώσει επίσημα την οριστική διακοπή του HFR προς τις ολλανδική ρυθμιστική αρχή (πριν κηρυχθεί σε κατάσταση ασφαλούς διατήρησης), οι υποχρεώσεις της Γαλλίας και των Κάτω Χωρών, μέσω των CEA και NRG αντίστοιχα να προβούν σε περαιτέρω πληρωμές αναστέλλονται, όπως και οποιεσδήποτε προσκλήσεις της Επιτροπής για χρηματοδότηση βάσει της παρούσας απόφασης.
   Άρθρο 5
   Η Επιτροπή υποβάλλει στο Ευρωπαϊκό Κοινοβούλιο και στο Συμβούλιο τελική έκθεση για την εφαρμογή της παρούσας απόφασης μετά το πέρας του συμπληρωματικού προγράμματος έρευνας HFR 2016-2019.
   Άρθρο 6
   Η παρούσα απόφαση αρχίζει να ισχύει την ημερομηνία της δημοσίευσής της στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Ιανουαρίου 2016.
   Άρθρο 7
   Η παρούσα απόφαση απευθύνεται στα κράτη μέλη.
   
      Βρυξέλλες, 29 Μαΐου 2017.
      
         
            Για το Συμβούλιο
         
         
            Ο Πρόεδρος
         
         C. CORDONA
      
   
   
      (1)  Απόφαση του Συμβουλίου, της 13ης Νοεμβρίου 2012, για την έγκριση του συμπληρωματικού προγράμματος έρευνας για τον αντιδραστήρα υψηλής ροής που θα εκτελεστεί από το Κοινό Κέντρο Ερευνών για λογαριασμό της Ευρωπαϊκής Κοινότητας Ατομικής Ενέργειας το 2012-2015 (ΕΕ L 321 της 20.11.2012, σ. 59).
   
      (2)  Κανονισμός (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (ΕΕ L 298 της 26.10.2012, σ. 1).
   
      ΠΑΡΑΡΤΗΜΑ I
      ΕΠΙΣΤΗΜΟΝΙΚΟΙ ΚΑΙ ΤΕΧΝΙΚΟΙ ΣΤΌΧΟΙ
      Οι κύριοι στόχοι του συμπληρωματικού προγράμματος έρευνας είναι οι ακόλουθοι:
      
                  1.
               
               
                  Η εγγύηση της ασφαλούς και αξιόπιστης λειτουργίας του HFR, ώστε να διασφαλίζεται η διάθεση ροής νετρονίων για πειραματικούς σκοπούς.
               
            
                  2.
               
               
                  Η αποτελεσματική χρήση του HFR από ερευνητικά ινστιτούτα σε ευρύ φάσμα ερευνητικών πεδίων: βελτίωση της ασφάλειας πυρηνικών αντιδραστήρων, υγεία (συμπεριλαμβανομένης της παρασκευής ιατρικών ισοτόπων), πυρηνική σύντηξη, βασική έρευνα, κατάρτιση και διαχείριση αποβλήτων (συμπεριλαμβανομένης της ασφαλούς συμπεριφοράς των πυρηνικών καυσίμων για συστήματα αντιδραστήρα που παρουσιάζουν ενδιαφέρον για την Ευρώπη).
               
            
   
      ΠΑΡΑΡΤΗΜΑ II
      ΚΑΤΑΝΟΜΗ ΤΩΝ ΣΥΝΕΙΣΦΟΡΩΝ
      Οι συνεισφορές στο συμπληρωματικό πρόγραμμα έρευνας προέρχονται από τις Κάτω Χώρες και τη Γαλλία.
      Η κατανομή των εν λόγω συνεισφορών έχει ως εξής:
      
                   
               
               
                  Γαλλία: 1,2 εκατομμύρια EUR
               
            
                   
               
               
                  Κάτω Χώρες: 29 εκατομμύρια EUR
               
            
                   
               
               
                  Σύνολο: 30,2 εκατομμύρια EUR.
               
            Οι εν λόγω συνεισφορές καταβάλλονται στον γενικό προϋπολογισμό της Ευρωπαϊκής Ένωσης και προορίζονται για το παρόν πρόγραμμα. Μέρος των συνεισφορών βάσει του παρόντος συμπληρωματικού προγράμματος μπορούν επίσης να καλύψουν δαπάνες που πραγματοποιήθηκαν για τη λειτουργία του HFR το έτος 2016, σύμφωνα με το πρόγραμμα εργασιών που θα συμφωνηθεί μεταξύ των συνεισφερόντων κρατών μελών και της Επιτροπής.
      Οι εν λόγω συνεισφορές είναι σταθερές και μη αναθεωρήσιμες όσον αφορά διακυμάνσεις που αφορούν τις επιχειρησιακές δαπάνες, τις δαπάνες συντήρησης και παροπλισμού.